Legebiltzarreko Erregelamenduko 114.1 artikuluan ezarritakoa betez, agintzen dut Nafarroako Parlamentuko Aldizkari Ofizialean argitara dadin Raquel Garbayo Berdonces andreak egindako galderaren erantzuna, Foru Diputazioak emana, kirol-ekitaldien babesletzari buruzkoa. Galdera 2020ko urriaren 30eko 117. Nafarroako Parlamentuko Aldizkari Ofizialean argitaratu zen.

Iruñean, 2020ko azaroaren 24an

Lehendakaria: Unai Hualde Iglesias

ERANTZUNA

Navarra Suma (NA+) talde parlamentarioari atxikitako foru parlamentari Raquel Garbayo Berdonces andreak idatziz erantzuteko galdera egin du (10-20/PES-00264). Hona Nafarroako Gobernuko Kultura eta Kiroleko kontseilariaren erantzuna: “Zer neurri hartuko ditu Nafarroako Gobernuak, eta zehazki zure departamentuak, Nafarroako Kirolaren Institutuak interes orokorrekotzat jotako kirol-ekitaldien kirol-babesletza sustatzeko?” Honako hau jakinarazten du:

Departamentua ekintza hauek egiten ari da kirol-babesletza bultzatzeko:

– Kirol-ekitaldiak antolatzen laguntzeko partida handitzea. Aurrekontuen proiektuak % 12ko igoera jasotzen du 2020ko aurrekontuekiko, eta horrek erraztu egiten du ekitaldi horiek antolatzea eta probarako babesleak lortzea.

– Miguel Induráin Fundazioaren eginkizunetako bat enpresa-sarearen baliabideak erakartzea da, kirol-jarduera eta ariketa fisikoa garatzen eta hobetzen inbertitzeko, bereziki errendimendu-kirolean. 2021erako helburuen artean, Miguel Induráin Fundazioaren enpresa laguntzaileekin ekitaldiak eta topaketak antolatzea eta egitea daude, egindako lanaren berri emateko, helburu komunak dituzten enpresen arteko topaketa bultzatzeko eta haien ekarpenen gizarte-itzulera ikusarazteko; halaber, fundazioaren etengabeko lana ikusaraztea, edo jarduerak eta tailerrak antolatzea enpresa laguntzaileen eta kirolari bekadunen artean, biak ikusarazteko eta garatzeko.

– Nafarroako Kirolaren Institutuak komunikazio-kanpaina bat egiteko agindu du, enpresa eta marka babesleak aitortzeko, babes-lana eskertzeko eta enpresa eta marka gehiagoren lankidetza bultzatzeko.

Hori guztia jakinarazten dizut Nafarroako Parlamentuko Erregelamenduaren 194. artikuluan xedatutakoa betetzeko.

Iruñean, 2020ko azaroaren 24an

Kultura eta Kiroleko kontseilaria: Rebeca Esnaola Bermejo